जंग में तबाह इंडस्ट्रीज के लिए चार हजार करोड़ रुपए की मदद, G-7 समिट का भी न्योता
Japan PM Fumio Kishida Visited Ukraine - Announced An Aid Of $470 Million (Rs 3 Thousand 884 Crore) To Ukraine जापान के प्रधानमंत्री फूमियो किशिदा मंगलवार को यूक्रेन दौरे पर थे। यहां उन्होंने राष्ट्रपति वोलोदिमीर जेलेंस्की से मुलाकात की। किशिदा ने रूस-यूक्रेन जंग में मारे गए सैनिकों को श्रद्धांजलि दी
जापान के प्रधानमंत्री फूमियो किशिदा मंगलवार को यूक्रेन दौरे पर थे। यहां उन्होंने राष्ट्रपति वोलोदिमीर जेलेंस्की से मुलाकात की। किशिदा ने रूस-यूक्रेन जंग में मारे गए सैनिकों को श्रद्धांजलि दी। इस दौरान वो कीव के पास स्थित बूचा शहर भी पहुंचे। यहां के नरसंहार में रूसी सैनिक पर 410 आम नागरिकों की हत्या करने का आरोप है।
जॉइंट न्यूज कॉन्फ्रेंस को संबोधित करते हुए किशिदा ने यूक्रेन को 470 मिलियन डॉलर (3 हजार 884 करोड़ रुपए) की मदद देने की घोषणा की है। इन पैसों का इस्तेमाल यूक्रेन के एनर्जी सेक्टर और बाकी इंडस्ट्रीज के डेवलपमेंट में होगा। इसके अलावा जापान ने NATO ट्रस्ट फंड से यूक्रेन को गैर-घातक हथियार खरीदने के लिए 30 मिलियन डॉलर (248 करोड़ रुपए) देने की घोषणा की है।
किशिदा का दौरा दोनों देशों की दोस्ती का प्रतीक
किशिदा ने कहा- जापान यूक्रेन के साथ खड़ा है और हम उन्हें समर्थन देते रहेंगे। एक साल पहले बूचा में मारे गए निर्दोष नागरिकों को देख दुनिया सकते में थी। आज मैं जब इन जगहों पर जा रहा हूं तो मुझे इस अत्याचार पर गुस्सा आ रहा है। जेलेंस्की ने कहा- किशिदा अंतरराष्ट्रीय लेवल पर शांति बनाए रखने के लिए एक पावरफुल डिफेंडर हैं। उनका ये दौरा जापान और यूक्रेन की दोस्ती का प्रतीक है।
G-7 समिट में वीडियो कॉन्फ्रेंसिंग से जुड़ेंगे जेलेंस्की
जापान मई में हिरोशिमा में G-7 समिट होस्ट करने वाला है। PM किशिदा ने इस समिट के लिए जेलेंस्की को न्योता दिया। यूक्रेनी राष्ट्रपति ने इसे स्वीकार करते हुए वीडियो कॉन्फ्रेंस के जरिए शामिल होने का आश्वासन दिया। ऐसा पहली बार हुआ है जब कोई जापानी प्रधानमंत्री ने जंग में शामिल किसी देश का दौरा किया हो। इसके साथ ही ये G7 ग्रुप के चेयरमैन के तौर पर भी किसी एशियाई देश के नेता की पहली विजिट रही।
US-यूरोप के साथ रूस पर कई प्रतिबंध लगा चुका है जापान
जापान टाइम्स के मुताबिक, भारत से निकलने के बाद किशिदा पहले स्टेट प्लेन से पोलैंड पहुंचे। यहां से वो ट्रेन के जरिए यूक्रेन पहुंचे। किशिदा ने इससे पहले जनवरी में जेलेंस्की से फोन पर बात की थी। तब यूक्रेनी राष्ट्रपति ने उन्हें कीव आने का न्योता दिया था। जापान पहले भी कई बार रूस के यूक्रेन पर हमले को लेकर विरोध जता चुका है। इसके अलावा जापान ने जंग को लेकर रूस पर प्रतिबंध लगाने और यूक्रेन को मानवीय और आर्थिक सहायता देने में भी अमेरिका और यूरोपीय देशों का साथ दिया था।
जापान ने अब तक यूक्रेन को 7 अरब डॉलर की मदद दी
जापान अब तक यूक्रेन को 7 अरब डॉलर की मदद दे चुका है। इसके अलावा उसने जंग में मदद के लिए यूक्रेन को कई गैर-लड़ाकू मिलिट्री इक्विपमेंट जैसे हेलमेट, बुलेट-प्रूफ जैकेट, ड्रोन्स और लोगों की जरूरत का सामान भी दिया है। साथ ही जापान ने यूक्रेन से आए करीब 2 हजार लोगों को भी शरण दी है।